ኣነኳ ስሩዕ ተቓዋሚ ከይከውን እየ ዝሰግእ። ምኽንያቱ ኣነ ናይ መንግስቲ መዝነት ናይ ምሓዝ ድልየት የብለይን። መንግስቲ ድማ ኩልግዜ ክትደፍኦ ኣለካ። መናእሰይና መንግስቲ እንተዘይደፊእኻዮ ኣፀጋሚ ምኻኑ ክፈልጡ'ለዎም። ምድጋፍ ፅቡቕ እዩ። ግን እንተደጊፍካዮ ኣብ ውሽጢ ኣቲኻ ብዘለካ ፍልጠትን ክእለትን ክትሕግዝ ኣለካ። ምስ ናይ ኦህዴድ ቆልዑ ዘካትዓና ዝነበረ እውን እዚ እዩ። ኮፍ ኢልካ ንኦፒዲኦ ምጥቓዕ ዋጋ የብሉን። ንኣብይ ሰልፊ ምውፃእ ምጥቃዕ ናይ ሓደ መዓልቲ ስራሕ እዩ። ኣብ ኢትዮጵያ ኣብ ግዜ መለስ ዜናዊን ኢህወዴግን ፍልጠትን ክእለትን ዘለዎ ተደፊኡ ወፂኡ እዩ። ሕዚ ነቲ ክእለትን ፍልጠትን ንሱ ናብ ዓዲ ብምምላስ ኣብታ ዓዲ ናይዘለዉ ሰብሞያ ዓቕሚ ክብ ምባል ኣድላዪ እዩ። ንመንግስቲ ዝፈትዉ፤ ንኣብይ ዝፈትዉ፣ ነቲ ዝተቐየረ ኢህወዴግ ንፈቱ ኢና ዝብሉ ሰባት ከጣቕዑ ኣይኮነን ዘለዎም። ኣትዮም ብክእለቶም ክሕግዙ ኣለዎም። ብፖለቲካ ናብ መንግስቲ ክንኣቱ ዘይንደሊ ኣብ ሲቪክ ማሕበረሰብ ክንፀንሕ እንደሊ ሰባት ድማ ፈተና ፀላእና ተቓወምቲ ኮይንና ኢና ክንቅፅል። ከም ተቓዋሚ ውድብ ዘይኮነስነቐፍቲ መንግስቲ ኮይንና ኢና ክንቅፅል። ምኽንያቱ ኣክቲቪስት እንተኾይንካ ክትዓግብ ኣይትኽእልን ኢኻ። ዝገበረ እንተገበረ መንግስቲ ከሐጉሰካ ኣይክእልን። ምኽንያቱ ሓደ ነገር እንተማሊኡልካ ሕዚ'ውን ዝጎድል ካልእ ነገር ኣሎ። ኣሸምባይዶ ስእነት ፍትሒ፣ ፀገም ቁጠባን ካልኦት ፀገማትን ዘለውዋ ኢትዮጵያስ ኣነ ኣብ ዝነብረላ ኣሜሪካ ወይ ድማ ገነት ኣብ ዝበሃለ በዓል ስዊድንን ኖርዌይን እውን ኣክቲቪዝም መሰረታዊ ድልየት እዩ። ኣብ መፃኢ ኣብ ዝገብሮ ከይዲ ብርግፅ ከምቲ ናይ ቅድሚ ሕዚ ህልም ኣብ ዝበለ ተቓውሞ ኣይቅፅልን። ነዚ ኣፍርሱ ነቲ ድማ ኣዕንዩ ክብል ኣይክእልን። ምኽንያቱ ድማ ኣነን ካልኦትን ዘለና ሓደ ፀገም፤ ኣብ ዝሓለፉ ኣርባዕተ ኣመታት መንእሰይ መንግስቲ ከፍርስ ኣሰልጢንናዮ ኢና። ኣብዚ ሕዚ እዋን እኮ ብተግባር መንግስቲ ኣሎ ንምባል ኣይከኣልን። ኣብ ታሕቲ ዘሎ መሓውር ኣፍሪስናዮ ኢና። ነዚ መንእሰይ ዳግም ዲሞክራሲ ምህናፅ፣ ሃገር መሊስካ ናይ ምህናፅ ክእለት ከነምህሮ ክንክእል ኣለና። ነዚ ምስ መንግስቲ እናተረዳዳእና እንሰርሖ ብዙሕ ነገር ኣሎ። ብፍላይ ድማ ኣብቲ ሕዚ ዘሎ ስግግር፤ ንመንግስቲ ነቲ ቀዳማይ ሚኒስተር ክድግፍ እየ። ምኽንያቱ ድማ ናብ ፀድፊ እናኣተወት እናሃለወት እዩ ንሱ ፈንተት ኣቢልዋ። ሕዚ ዘለና ዕድል፤ ምስቲ ቀዳማይ ሚኒስትር ደው ብምባል ንዝጋገዮም ነገራት እናነቐፍና ግን ድማ ነዚ ለውጢ ከፍሽሉ ንዝደልዩ ሓይልታት ግና ብዘለና ፍልጠትን ስልትን እናዳኸምና ነታ ሃገር ናብ መፃኢ ክነሰጋግራ ኣለና። ቢቢሲ፡ ቅድም ክብል ኣይተ ለማ መገርሳ ቀዳማይ ሚኒሰተር ክኾኑ ትድግፍ ነይርካ። ብፍላይ ዶክተር ኣብይ ኣሕመድ ድማ ትቃወም ነይርካ። ሐዚኸ ቀዳማይ ሚኒስትር ኣብይ ኣሕመድ ተድግፍ ዘለኻ፡ ካብ ልቢ ኣእሚንካሉ ዲኻ?
